A treia zi consecutivă cu peste 200 de cazuri Covid-19. Reacția lui Raed Arafat: Era de așteptat, situația s-a deteriorat.
Raed Arafat spune că "situaţia infecţiilor cu Covid-19 s-a deteriorat" după o perioada lungă de scădere. Până sâmbătă, 1.394 persoane diagnosticate cu infecţie SAR-CoV-2 au decedat. În ultimele 24 de ore au fost raportate 275 de cazuri noi de îmbolnăvire şi 14 decese cauzate de SAR-CoV-2.
Şeful Departamentului pentru Situaţii de Urgenţă (DSU), Raed Arafat, susţine că "situaţia infecţiilor cu Covid-19 s-a deteriorat", iar "cazurile active încep să crească după o perioadă mai lungă de scădere continuă", afirimţiile fiind făcute după ce 275 de cazuri noi au fost raportate în ultimele 24 de ore. "Graficul arată cum numărul cazurilor active începe să creasca după o perioadă mai lungă de scădere continuă. Era de așteptat ca măsurile de relaxare să ducă la astfel de situatie însă depinde de noi dacă creșterea se va menține sub control sau nu. Regulile de distanțare și igienă trebuie respectate! Nu vă lăsați influentați de părerile neavizate și de dezinformările din mediul rețelelor de socializare!" a scris Raed Arafat.